ТебэкIэ гъэжьа лы Iыхьэхэр, джэдыкIэ вынш телъу
Былымыл лыпцIэр грамми 100 хъу Iыхьэурэ, и Iувагъыр см 2-м нэблагъэу яупщIатэ. Шыгъу, шыбжий траудэри, тхъу къэплъа зэрыт тебэм иралъхьэри, лъэныкъуитIри тхъуэплъ дахэ, хьэзыр хъуху ягъажьэ.
Iэнэм щытрагъэувэнум и деж лы жьар тепщэчым иралъхьэри, абы и щIыIум джэдыкIэ вынш тралъхьэ, бжьыныху шыпс тракIэж. Яшх пщтыру, пIастэ, мырамысэ, щIакхъуэ и гъусэу.
Халъхьэхэр (зы цIыху Iыхьэ): былымылу — г 200, джэдыкIэу – 1, тхъууэ — г 30, шатэу — г 30, бжьыныху укъэбзауэ — г 15, шыгъуу, шыбжийуэ, узыхуейм хуэдиз.
Кхъуейжьапхъэ,
нартыху хьэжыгъэкIэ щIауэ
Шыуаным псы щIыIэ ирагъэжыхь, шатэ халъхьэнум и зэхуэдитIыр иракIэ, пэшхьэкум трагъэувэри, зэIащIэурэ зы дакъикъэ хуэдизкIэ къагъэкъуалъэ. ИтIанэ зэIащIэурэ нартыху хьэжыгъэ хакIутэ, зэIащIэури дакъикъи 10-12-кIэ къагъэкъуалъэ. Шатэ къэнэжар хакIэ, джэдыкIэ кугъуэ уда хэлъуи, дакъикъи 8-10-кIэ къагъавэ. Абы халъхьэ тыкъыр цIыкIуурэ упщIэта кхъуей цIынэ, шыгъушыпс щIыIэ хакIэри, шыуаныщхьэр ныкъуэтепIэу дакъикъи 10-12-кIэ, тхъу къытридзэху, къагъавэ. Iэнэм пщтыру тепщэчкIэ трагъэувэ. ПIастэ щIыIэ, чыржын, щIакхъуэ дашх.
Халъхьэхэр (цIыхуитI Iыхьэ): псы щIыIэу — г 150-рэ, шатэу — г 500, кхъуейуэ — г 60, нартыху хьэжыгъэу — г 25-рэ, джэдыкIэ кугъуэу – 1, шыгъуу — узыхуейм хуэдиз.
«Адыгэ шхыныгъуэхэр»
тхылъым къитхыжащ.
